Ja Canon 350D-le eelnes  Canon A1  (see filmirulli nõudev versioon), mille sain spordifotograafist vanaisalt. Objektiive on komplektis kaks: Exacta 28-70 mm f/4 Macro ja Canon FD 50 mm, f/1.4. Paar pilti, mis on selle fotokaga tehtud panin üles ka fotokonverentsi Klõps postitusse. Väga mõnus vanakooli kaamera, ainult et talvisel ajal on sellega välitingimustes suhteliselt raske pilti teha - hangub kiiresti -, aga kindlasti kavatsen tuleval suvel mõned filmirullid täis klõpsida. Ühest küljest tänapäevases mõttes jube ebamugav - pilti ju ei näe enne, kui see ilmutusest tuleb. Samas sunnib see just hoolikamalt valima, mida üldse pildistada, kuidas, miks jne. Üldiselt aga olen selle üle väga uhke, esiteks on see minust peaaegu 10 aasta vanem (välja antud 1978), teiseks kuulus see mu vanaisale ja kolmandaks on sellega katsetamine omamoodi lahe protseduur.